Elvåga
Store norske leksikon,Geografi,Norges geografi,Oslo
Nordre og Søndre Elvåga er to langstrakte vann i Østmarka, på grensen mellom Oslo og Lørenskog kommuner, som danner grensen mellom Oslo og det tidligere fylket Akershus. Vannene har avløp gjennom Ellingsrudelva til Langtjernet i Lørenskog og videre nordover til Nitelva (Glommas vassdrag). Deres opprinnelige areal var henholdsvis 1,0 og 0,3 kvadratkilometer.
Elvåga har vært en av Oslos vannkilder siden 1941, da det ble sprengt tunnel til Nøklevann. Nordre Elvåga er i dag delt i to av Elvåga dam, som sto ferdig i 1964. Dammen har skapt en ny kunstig inndeling av vannene. Nåværende Søndre Elvåga, med et areal på 1,4 kvadratkilometer, et nedbørfelt på 18,7 kvadratkilometer og en reguleringshøyde på 14 meter, er inntaksmagasin for vannforsyningen til Oslos sørøstlige deler. Herfra tas det ut 10 millioner kubikkmeter vann per år. Nåværende Nordre Elvåga, med et areal på 0,2 kvadratkilometer, er reservert for friluftsformål. Ved dammen ligger serveringsstedet Mariholtet.Navnet kommer av norrønt él, 'byge', i overført betydning 'strid, kamp', siste ledd vágr, 'sjø'. Navnet henger sammen med Élivágar (fra Edda), den mytiske grenseelven mellom jotnenes og menneskenes verden. Les mer i Store norske leksikon Østmarka